ДО

ПРЕДСЕДАТЕЛЯ на Комисията по бюджет на 45-тото НС

Г-н Георги Ганев

**Предложение**

Относно амбициите за трансформационни промени при възстановяване на България от Ковид кризата чрез изследвания, цифровизация и иновации за отразяване в Плана за възстановяване и устойчивост на България

28.04.2021 г.

Националният План за възстановяване и устойчивост (ПВУ) адресира основни проблеми и теми на страната ни, **но не успява да предложи достатъчно амбициозен дневен ред за икономически растеж, иновации и технологичен преход**. Така предложеният ПВУ е ориентиран към затвърждаване на модел, който показа през последните 12 години, че е насочен към **усвояване**, а **не към модернизация и води България към ускорено изоставане от средните нива на развитие в ЕС**.

Апелираме ПВУ да включи национални приоритети, които с участието на бизнеса, академичните среди и обществото като цяло да се превърнат в „**генератори на устойчив икономически ръст**“. Всеки един подобен приоритет следва да е базиран на **системно развитие на иновациите, изследванията, развойната дейност и цифровизация**.

От Демократична България дефинираме 4 приоритета за иновации чрез изследвания и цифровизация на базата на предизборната ни Програма 2021 „Свобода, Законност, Модернизация“ и в изпълнение на първия от 12-те приоритета за 45-тот НС, а именно „радикална модернизация“:

* Развитие на биоикономика, базирана на природния капитал на страната ни
* Енергиен преход и енергийна ефективност
* Икономика на данните и изкуствен интелект
* Космически технологии

Взети заедно, тези приоритети могат да осигурят реалистичен път към радикална **модернизация** на България. Същевременно, **липсата на подобен фокус обрича страната ни на технологична изостаналост** в началото на едно десетилетие, което се очаква да бъде трансформационно.

Като цяло, тези приоритети стъпват на **обективни конкурентни предимства** на българското общество, природа и икономика – биоразнообразието, бурно развиващия се ИТ сектор, специфични умения и опит.

Приоритетите отразяват **значими трансформационни процеси в световната икономика и развитието на технологиите** – борбата с климатичните промени, широкото навлизане на изкуствения интелект, „сребърната икономика“, преструктурирането на веригите на доставки, биотехнологичната революция.

Всеки от предложените приоритети е в **унисон с 6-те големи приоритета на ЕК** за периода 2019 – 2024 (*European Green Deal/****Зелената сделка****, A Europe Fit for the Digital Age/****Цифровия преход****, An Economy that Works for People/****Икономика за хората****, A Stronger Europe in the World/****Силна Европа в света****, Promoting Our European Way of Life/****Утвърждаване на европейския начин на живот****, A New Push for European Democracy/****Ново усилие за европейска демокрация***), както и **7-те области на реформи и инвестиции** (*Scale Up/****надграждане****, Power Up/****овластяване****, Reskill and Upskill/****адаптиране и повишаване на уменията****, Digital Connectivity/****цифрова свързаност****, Public Administration/****публична администрация****, Clean, Smart and Fair Urban Mobility/****чиста, интелигентна и справедлива градска мобилност***).

За нас подготовката на националния план е значим момент в постигането на **обществено съгласие за икономическото развитие на България** и ще търсим **дългосрочен диалог** по предложените теми с **представители на бизнеса, академичните среди, администрацията, гражданското общество**. Това ще доведе до промяна на модела за стратегическо планиране и управление на промяната у нас.

В същото време заявяваме, че подготвения от Правителството на ГЕРБ-Обединени патриоти план следва да бъде **своевременно внесен в Европейската комисия**, като следващото правителство на базата на решение на Парламента трябва да има възможност да подобри подбора и дефинирането на конкретните проекти за изпълнение на плана. Ще работим да се създаде механизъм за управление на портфолиото от тези проекти с контрол от Парламента в пълен синхрон с проектите по оперативните програми, програмите по държавния и други национални бюджети, както и проектите по хоризонтални програми на ЕС (например Хоризонт Европа, Цифрова Европа и други) и програми по международни инициативи (вкл. по инициативата Три морета).

За нас е особено важно всички инвестиции с публични средства (наши или от ЕС, други програми) в България да се оценяват чрез съвкупност от индикатори, които Парламентът следи, дава оценка и насоки регулярно – поне два пъти годишно.

Със съзнанието, че трансформацията зависи преди всичко от усилията в сферата на **изследванията, цифровизацията и иновациите**, ние от Демократична България настояваме в Плана за възстановяване и устойчивост да има консолидиран поглед върху проектите с такъв характер хоризонтално за всички области. Ще търсим подкрепа в Парламента за създаване на **постоянна парламентарна комисия по политиката за изследвания, цифровизация и иновации**, която да консолидира работата в тази сфера и стане двигател за промяна, постигане на нов тип икономически растеж към глобална конкурентноспособност на България, високо качество на живот и благоприятна жизнена среда за всички българи.

**Приложения (*предоставени електронно*):**

1. Амбиции по развитие на биоикономика, базирана на природния капитал на страната ни (ПВУ\_Приложение\_1\_био\_икономика.doc)
2. Амбиции по енергийния преход и енергийна ефективност (ПВУ\_Приложение\_2\_енергиен\_преход.doc)
3. Амбиции по развитие на икономика на данните и изкуствен интелект (ПВУ\_Приложение\_3\_цифровизация.doc)
4. Амбиции по развитие на космически технологии (ПВУ\_Приложение\_4\_космос.doc)
5. Становище по Плана за възстановяване и устойчивост на Република България, версия 1.2. от 16.04.2021 г., стълб 1: 2.A. Иновативна България, Компонент 2.А.1. Образование и умения (ПВУ\_Приложение\_5\_Становище по образование и умения.doc)

**Вносители:**